Video: Rotte rock saamSkermgreep uit die video Daar is geglo dat die vermoë om akkuraat saam met die ritme van musiek te beweeg slegs vir mense beskore was. Wetenskaplikes het nou egter bewys dat rotte saam met die musiek van Queen, Lady Gaga en Mozart kan beweeg en selfs hul koppe ritmies kan knik, net soos mense, aldus die New York Post. Volgens ŉ studie wat Vrydag in die Science Advances-joernaal gepubliseer is, het navorsers aan die Universiteit van Tokio musiek vir 10 rotte gespeel. Hulle is met draadlose versnellingsmeters toegerus om hul kopbewegings te monitor. Die musiek sluit in Lady Gaga se “Born This Way”, Queen se “Another One Bites The Dust”, Mozart se sonate vir twee klaviere in D-majeur, “Beat It” deur Michael Jackson en “Sugar” deur Maroon 5. Die persepsie en sinchronisasie tussen 120 en 140 slae per minuut is algemeen onder mense en word gereeld gebruik wanneer musiek getoonset word. Sky News berig navorsers het bevind dat die rotte met al die liedjies kon byhou wanneer dit teen 132 slae per minuut gespeel is – net soos mense. Hulle het egter minder daarvan gehou wanneer die musiek stadiger of vinniger gespeel is. “Rotte het aangebore (m.a.w. sonder opleiding of vorige blootstelling aan musiek) slagsinchronisasie getoon – hoofsaaklik tussen 120 en 140 slae per minuut. Dit is dieselfde hoeveelheid slae per minuut as waarop mense die beste reageer,” sê medeprofessor Hirokazu Takahashi van die Universiteit van Tokio in ŉ persverklaring. “Ek sal nou graag wil ontdek hoe ander eienskappe van musiek, soos melodie en harmonie, ook met die dinamika van die brein verband hou. Ek stel ook belang om uit te vind hoe, waarom en watter meganismes van die brein menslike kulturele gebiede skep soos kuns, musiek, wetenskap, tegnologie en godsdiens. Ek glo hierdie vraag is die sleutel om te verstaan hoe die brein werk en om kunsmatige intelligensie te ontwikkel. As ŉ ingenieur stel ek ook belang in die gebruik van musiek vir ŉ gelukkige lewe.” pic.twitter.com/ANCmTeN37A — vid_tele (@vid_tele) November 11, 2022